కారు నుంచి రోడ్డుపై చెత్తపడేసిన వ్యక్తికి.. ఆ పిల్లాడు భలే బుద్ధి చెప్పాడు WATCH LIVE TV
ఆస్ట్రేలియాకి ఓపికేదీ..? భారత్ బౌలర్లే నయం..!
టెస్టు మ్యాచ్‌లో  వికెట్లు పడుతున్నా ఆస్ట్రేలియా బ్యాట్స్‌మెన్  దూకుడుగా ఆడేందుకు ప్రయత్నించారు తప్ప.. ఓపికగా క్రీజులో నిలవాలనే ఆలోచనే వారికి లేకపోయింది -సైమన్ కటిచ్
Samayam Telugu | Updated:
Jan 8, 2019, 05:06PM IST
ఆస్ట్రేలియాకి ఓపికేదీ..? భారత్ బౌలర్లే నయం..!
ఆస్ట్రేలియా గడ్డపై టెస్టు సిరీస్‌లో భారత్ బౌలర్లు సహనంతో బౌలింగ్ చేశారని ఆసీస్ మాజీ క్రికెటర్ సైమన్ కటిచ్ ప్రశంసించాడు. ఆస్ట్రేలియాతో సోమవారం ముగిసిన నాలుగు టెస్టుల సిరీస్‌ని 2-1తో చేజిక్కించుకున్న భారత్.. 72ఏళ్లలో తొలిసారి ఆ గడ్డపై సిరీస్ గెలిచిన తొలి ఆసియా జట్టుగా అవతరించింది. అయితే.. సిరీస్‌లో ఆస్ట్రేలియా బ్యాట్స్‌మెన్ ఓపికతో క్రీజులో నిలవలేకపోయారని విమర్శించిన కటిచ్.. వారిని ఒత్తిడిలోకి నెట్టడంలో భారత్ బౌలర్లు సఫలమయ్యారని చెప్పుకొచ్చాడు.
‘ఆస్ట్రేలియా గడ్డపై గతంలో భారత్ బౌలర్లు ఎవరూ ఈ తరహాలో టెస్టుల్లో రాణించలేదు. ముఖ్యంగా.. ఫాస్ట్ బౌలర్లు అత్యద్భుతంగా బౌలింగ్ చేస్తూ ఆస్ట్రేలియా బ్యాట్స్‌మెన్‌ని పూర్తిగా ఒత్తిడిలోకి నెట్టేశారు. పిచ్ నుంచి పేస్ రాబడుతూనే, బంతిని రెండు వైపులా స్వింగ్ చేశారు. దీంతో ఆస్ట్రేలియా బ్యాట్స్‌మెన్ కనీసం క్రీజులో కూడా నిలవలేకపోయారు. ఇంకా చెప్పాలంటే వికెట్లు పడుతున్నా దూకుడుగా ఆడేందుకు ప్రయత్నించారు తప్ప.. ఓపికగా క్రీజులో నిలవాలనే ఆలోచనే వారికి లేకపోయింది. మరోవైపు ఆస్ట్రేలియా బౌలర్లు కూడా సొంతగడ్డపై తేలిపోయారు’ అని కటిచ్ వెల్లడించాడు.
భారత్ తరఫున టెస్టు సిరీస్‌లో మొత్తం ఐదు శతకాలు నమోదవగా.. ఆస్ట్రేలియా ఒక్క సెంచరీ కూడా సాధించలేకపోయింది. పుజారా మూడు, కోహ్లీ, రిషబ్ పంత్ తలో శతకం బాదారు. మరోవైపు జస్‌ప్రీత్ బుమ్రా 21 వికెట్లు పడగొడితే.. మిచెల్ స్టార్క్ తీసిన వికెట్లు 13 మాత్రమే..!
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.